KIRJALLINEN KYSYMYS P-0893/02 esittäjä(t): Paul Lannoye (Verts/ALE) komissiolle. ADP:n ja SAB:n yhteistyösopimus.



Virallinen lehti nro 309 E , 12/12/2002 s. 0056 - 0056



KIRJALLINEN KYSYMYS P-0893/02 esittäjä(t): Paul Lannoye (Verts/ALE) komissiolle (22. maaliskuuta 2002) Aihe: ADP:n ja SAB:n yhteistyösopimus ADP-yhtiö (Aéroports de Paris) ja Liège-Bierset'n lentoaseman pitäjä SAB allekirjoittivat maaliskuussa 1999 yhteistyösopimuksen, jonka eräiden lausekkeiden mukaan Liègen lentoasema voi ottaa vastaan alunperin Pariisiin matkalla olleita lentoja, jos Pariisin lentoasemilla on ruuhkaa. Koska meluun liittyvien toimintarajoitusten asettamista yhteisön lentoasemilla koskevien sääntöjen ja menettelyjen vahvistamisesta annetun direktiiviehdotuksen(1) (sellaisena kuin se on muutettuna parlamentin tarkistuksin) mukaan Roissyn lentoasema voitaisiin päinvastoin kuin Liège-Bierset'n lentoasema sisällyttää liitteessä 1 olevaan kaupunkilentoasemien luetteloon, siellä voitaisiin hyväksyä tiukempia rajoituksia mitä tulee äänenvaimenninsarjoilla varustettujen lentokoneiden käyttöön. On loogista ajatella, että äänenvaimenninsarjoilla varustetut lentokoneet ohjattaisiin tällöin Liègeen, mikä aiheuttaisi lentokentän lähistöllä asuville lisää äänimeluongelmia. Katsooko komissio, että tässä on kyse on eräänlaisesta institutionalisoidusta ympäristön polkumyynnistä, joka vain siirtäisi meluongelman muualle? Onko mainittu yhteistyösopimus yhteisön ympäristöpolitiikan ja erityisesti perustamissopimuksen 174 ja 175 artiklan vaatimusten mukainen? (1) KOM(2001) 695 lopullinen. Loyola de Palacion komission puolesta antama vastaus (18. huhtikuuta 2002) Kysymyksessä viitataan maaliskuussa 1999 allekirjoitettuun yhteistyösopimukseen Pariisin alueen lentoasemien (ADP) ja Liège-Bierset'n lentokentän toiminnanharjoittajan SAB:n välillä. Komissio ei tunne sopimuksen yksityiskohtia, mutta sen saamien tietojen mukaan sopimuksessa ei viitata lentokoneiden melua koskeviin ominaisuuksiin. On selvää, että Roissyn lentoasemalta mahdollisesti muualle ohjattavien, samoin kuin muiltakin lentoasemilta tulevien lentokoneiden on joka tapauksessa noudatettava samoja melunormeja, joita sovelletaan muihinkin Liège-Bierset'n lentoasemalle saapuviin lentokoneisiin. Vastoin sitä, mitä parlamentin jäsenen kysymyksen toisessa kohdassa todetaan direktiiviehdotuksen osalta, Roissyn lentoasema ei kuulu kaupunkilentoasemien luetteloon. Sellaisten lentokoneiden kieltäminen, jotka hushkit-lisälaitteen ansiosta sijoittuvat melunormien väliin, ei kuitenkaan edellytä, että lentoasema mainitaan kaupunkilentoasemien luettelossa. Myös muut lentoasemat voivat direktiivin vaatimusten perusteella kieltää lennot tällaisilla hushkit-lisälaitteella varustetuilla lentokoneilla eli lentokoneilla, jotka eivät noudata kansainvälisen siviili-ilmailun yleissopimuksen liitteen 16 niteen I osan II luvussa 3 määriteltyjä raja-arvoja viiden desibelin vaihteluvälillä lisättyinä. Komissio katsoo, että direktiivillä annetaan kaikille jäsenvaltioille tarvittavat välineet, joilla ne voivat torjua lentomelun liiallisen kasvamisen lentoasemien lähistöllä. Näistä syistä komissio katsoo, ettei ympäristön kansainvälisen polkumyynnin vaaraa ole olemassa ja ettei kysymys EY:n perustamissopimuksen 174 ja 175 artiklan vaatimusten mukaisuudesta ole perusteltu.